Ljóðasveigurinn Kafka Fragments , meistaraverk ungverska tónskáldsins Györgys Kurtág , í flutningi Herdísar Önnu Jónasdóttur , sópransöngkonu og Elfu Rúnar Kristinsdóttur , fiðluleikara . Tónverkið byggir á textabrotum eftir Kafka , úr dagbókum hans , minnisbókum og bréfum og er í 40 stuttum köflum . Herdís Anna Jónasdóttir lærði við Listaháskóla Íslands og Hanns Eisler tónlistarháskólann í Berlín . Að loknu námi var hún eitt ár við Alþjóðlega óperustúdíóið í Zürich , og hlaut svo fastráðningu við Ríkisleikhúsið í Saarbrücken . Herdís hefur hlotið mikið lof fyrir söng og leik sinn , en hún kom nýverið fram í hlutverki Violettu í La Traviata hjá Íslensku óperunni , sem hún hlaut Grímuverðlaunin fyrir . Elfa Rún Kristindóttir lærði á fiðlu í Listaháskóla Íslands og í tónlistarháskólunum í Freiburg og Leipzig í Þýskalandi . Hún hefur komið fram sem einleikari og kammermúsikspilari á hinum ýmsu tónlistarhátíðum og tónlistarhúsum út um allan heim . Sem konsertmeistari kemur Elfa reglulega fram með hópum eins og Akademie für alte Musik Berlin eða Concerto Köln . György Kurtág ( f. 1926 ) er þekktasta og mest spilaða lifandi tónskáld Ungverjalands .